**PRIJEDLOG**

Na temelju članka 33. stavka 1., članka 44. stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18) i članka 36. Statuta Grada Novske („Službeni vjesnik broj 24/09, 47/10 i 29/11, 3/13, 8/13, 39/14, 4/18 i 15/18 - ispravak ), Gradsko vijeće Grada Novske, na 12. sjednici održanoj 20. kolovoza 2018. godine donosi

O D L U K U

o komunalnim djelatnostima na području Grada Novske

1. OPĆE ODREDBE

Članak 1.

Odlukom o komunalnim djelatnostima na području Grada Novske (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Grada Novske, utvrđuju se komunalne djelatnost od lokalnog značenja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Grada Novske.

Članak 2.

Na području Grada Novske obavljaju se slijedeće komunalne djelatnosti kojima se osigurava održavanje i/ili građenje komunalne infrastrukture:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete.

Člankom 23. Zakona o komunalnom gospodarstvu propisano je što se podrazumijeva pod pojmom svake od navedenih komunalnih djelatnosti iz prethodnog stavka.

Članak 3.

Na području Grada Novske obavljaju se slijedeće uslužne komunalne djelatnosti:

1. usluge javnih tržnica na malo

2. usluge ukopa pokojnika

3. komunalni linijski prijevoz putnika

4. obavljanje dimnjačarskih poslova.

Člankom 24. Zakona komunalnom gospodarstvu propisano je što se podrazumijeva pod kojom svake od navedenih komunalnih djelatnosti iz prethodnog stavka.

U sklopu obavljanja djelatnosti iz stavka 1. ovog članka može se osigurati i građenje i/ili održavanje komunalne infrastrukture potrebne za obavljanje tih djelatnosti.

Članak 4.

Osim komunalnih djelatnosti iz članaka 2. i 3. ove Odluke, od lokalnog je značenja za Grad Novsku i obavljanje slijedećih komunalnih djelatnosti:

1. dezinfekcija, dezinsekcija, deratizacija;

Pod dezinfekcijom, dezinsekcijom i deratizacijom razumijeva se provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

2. veterinarsko-higijeničarski poslovi;

Pod veterinarsko higijeničarskim poslovima razumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina.

3. prigodno ukrašavanje naselja;

Pod prigodnim ukrašavanjem naselja razumijeva se prigodno ukrašavanje i osvjetljavanje naselja za državne, božićno-novogodišnje praznike i druge manifestacije.

4. sanacija divljih odlagališta;

Pod sanacijom divljih odlagališta razumijeva se prikupljanje komunalnog otpada sa divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta.

5. održavanje odlagališta građevinskog otpada;

Pod održavanjem odlagališta građevinskog otpada razumijeva se upravljanje odlagalištem građevinskog otpada kao i njegovo uređenje i zatvaranje.

6. održavanje društvenih domova i prostorija mjesnih odbora

Pod održavanjem društvenih domova i prostorija mjesnih odbora podrazumijeva se održavanje krovova, održavanje stolarije (prozora i vrata), vodovodnih i električnih instalacija, klima uređaja, ličenje i farbanje zidova, održavanje podova (parketa, pločica i dr.).

Članak 5.

Komunalne djelatnosti na području Grada Novska mogu obavljati:

1. trgovačko društvo u su/vlasništvu Grada Novske

2. pravne ili fizičke osobe na temelju ugovora o koncesiji

3. pravne ili fizičke osobe na temelju pisanog ugovora o povjeravanju obavljanja komunalnih

djelatnosti.

II. NAČIN I UVJETI POVJERAVANJA KOMUNALNIH DJELATNOSTI TRGOVAČKOM DRUŠTVU U SU/VLASNIŠTVU

Članak 6.

Trgovačkom društvu Novokom d.o.o. za komunalno gospodarstvo iz Novske, koje je u većinskom vlasništvu Grada Novske, povjerava se obavljanje sljedećih komunalnih djelatnosti iz članka 2.,3. i 4. ove Odluke:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete

9. usluge javnih tržnica na malo

10. usluge ukopa pokojnika

11. obavljanje dimnjačarskih poslova

12. prigodno ukrašavanje naselja

13. sanacija divljih odlagališta

14. održavanje odlagališta građevinskog otpada

15.održavanje društvenih domova i prostorija mjesnih odbora

Novokom d.o.o. za komunalno gospodarstvo iz Novske obavljat će komunalne djelatnosti iz prethodnog stavka, sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Gradskog vijeća donesenih sukladno tim propisima, a na temelju ugovora koji zaključuje Gradonačelnik na osnovi godišnjeg Programa održavanja komunalne infrastrukture Grada Novska kojim se utvrđuje opseg obavljanja komunalnih poslova.

Obavljanje komunalnih djelatnosti iz stavka 1. ovog članka povjerava se trgovačkom društvu Novokom d.o.o. za komunalno gospodarstvo iz Novske na neodređeno vrijeme dok je trgovačko društvo registrirano za obavljanje povjerenih komunalnih djelatnosti.

Novokom d.o.o. za komunalno gospodarstvo iz Novske dužno je obavljati povjerene komunalne djelatnosti kao javnu službu i postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje društvo podnosi osnivaču izvješće o poslovanju.

III. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU UGOVORA O KONCESIJI

Članak 7.

Pravne ili fizičke osobe na temelju ugovora o koncesiji mogu obavljati na području Grada Novske komunalnu djelatnost linijskog prijevoza putnika.

Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. na vrijeme od najduže 5 godina.

Članak 8.

Postupak davanja koncesije provodi se u skladu sa Zakonom o koncesijama, Zakonom o komunalnom gospodarstvu i ovom Odlukom.

Postupak davanja koncesije započinje danom slanja na objavu obavijesti o namjeri davanja koncesije koja se zajedno s dokumentacijom za nadmetanje objavljuje u elektroničkom oglasniku javne nabave Republike Hrvatske, a završava izvršnošću odluke o davanju koncesije ili odluke o poništenju postupka davanja koncesije.

Odluku o slanju obavijesti o namjeri davanja koncesije donosi Gradonačelnik.

Postupak javnog natječaja provodi Povjerenstvo koje ima predsjednika i najviše četiri člana, a imenuje ga Gradonačelnik.

Članak 9.

Prije početka postupka davanja koncesije nadležno upravno tijelo Grada Novska provodi pripremne radnje sukladno zakonu kojim se uređuju koncesije.

Pripremnim radnjama smatraju se osobito:

* imenovanje stručnog povjerenstva za koncesiju
* izrada studije opravdanosti davanja koncesije ili analize davanja koncesije
* procjena vrijednosti koncesije
* izrada dokumentacije za nadmetanje.

Članak 10.

Odluku o objavi obavijesti o namjeri davanja koncesije donosi Gradonačelnik.

Objava obavijesti o namjeri davanja koncesije mora sadržavati najmanje sljedeće podatke.

1. naziv, adresu, telefonski broj, broj faksa, adresu elektroničke pošte davatelja koncesije

2. a) vrstu i predmet koncesije

b) prirodu i opseg djelatnosti koncesije,

c) mjesto, odnosno područje obavljanja djelatnosti koncesije,

d) rok trajanja koncesije

e) procijenjenu vrijednost koncesije

f) naznaku postupka davanja koncesije

3. a) rok za dostavu ponuda

b) adresu na koju se moraju poslati ponude,

c) mjesto i vrijeme javnog otvaranja ponude,

4. razloge isključenja ponuditelja

5. uvjete, pravne i poslovne, financijske, tehničke i stručne sposobnosti, u skladu s odredbama posebnog zakona te dokaze i podatke kojima gospodarski subjekt dokazuje ispunjenje tih uvjeta

6. vrstu i vrijednost jamstva za ozbiljnost ponude koje su ponuditelji dužni dostaviti,

7. kriterij za odabir ponude,

8. naziv i adresu tijela nadležnog za rješavanje žalbe te podatke o rokovima za podnošenje žalbe ili izmjenu odluke o davanju koncesije odnosno odluku ili izmjenu odluke o poništenju postupka davanja koncesije.

Obavijest o namjeri davanja koncesije može sadržavati i druge podatke u skladu s odredbama Zakona o koncesijama i posebnih zakona.

Članak 11.

Povjerenstvo iz članka 8. ove Odluke kod otvaranja ponuda sastavlja zapisnik o otvaranju ponuda te zapisnik o pregledu i ocjeni ponuda čiji sadržaj je utvrđen propisima kojima je reguliran postupak javne nabave.

Na osnovi prijedloga Povjerenstva Gradonačelnik upućuje Gradskom vijeću prijedlog Odluke o dodjeli koncesije ili poništenju javnog natječaja.

Članak 12.

Odluku o odabiru najpovoljnijeg ponuditelja donosi Gradsko vijeće.

Kriteriji na kojima se temelji odabir najpovoljnije ponude su:

1. U slučaju ekonomski najpovoljnije ponude sa stajališta davatelja koncesije, kriteriji vezani uz predmet koncesije, kao što su: kvaliteta, što uključuje tehničko dostignuće, estetske, inovacijske, funkcionalne i ekološke osobine, operativni troškovi i troškovi upravljanja, ekonomičnost, servisiranje i tehnička pomoć nakon isporuke, datum isporuke i rokovi isporuke ili rokovi završetka radova, cijena usluge za krajnje korisnike, visina naknade za koncesiju, ili

2. Najviša ponuđena naknada za koncesiju, najniža cijena za pruženu uslugu.

Ovisno o ciljevima koji se žele postići davatelj koncesije odlučuje koje će kriterije primijeniti, a može utvrditi i dodatne uvjete i mjerila kao kriterij za odabir najpovoljnijeg ponuditelja.

Kriteriji za odabir ponude te rok trajanja koncesije utvrđuju se odlukom iz članka 8. stavka 1. i sastavni su dio dokumentacije za nadmetanje.

Odluka o davanju koncesije objavljuje se u elektroničkom oglasniku javne nabave Republike Hrvatske na standardnim obrascima.

Članak 13.

Odluka o davanju koncesije sadržava podatke koji su propisani Zakonom o koncesijama te obrazloženje razloga za odabir najpovoljnijeg ponuditelja i druge odgovarajuće podatke u skladu s dokumentacijom za nadmetanje, podnesenom ponudom te odredbama posebnog zakona.

Članak 14.

Na temelju odluke o davanju koncesije Gradonačelnik s odabranim ponuditeljem sklapa ugovor o koncesiji.

Ugovor o koncesiji obavezno sadrži:

- djelatnost za koju se koncesija dodjeljuje

- vrijeme na koje se koncesija dodjeljuje

- visinu i način plaćanja naknade za koncesiju

- cijenu i način naplate za pruženu uslugu

- prava i obveze davatelja koncesije

- prava i obveze koncesionara

- jamstva i/ili odgovarajuće instrumente osiguranja koncesionara

- uvjete otkaza ugovora

- ugovorne kazne.

Članak 15.

Ugovorom o koncesiji može se odrediti promjena visine i/ili načina izračuna i plaćanja naknade za koncesiju u određenom razdoblju, za vrijeme trajanja ugovora o koncesiji, u skladu s dokumentacijom za nadmetanje i odlukom o davanju koncesije.

Promjene naknade za koncesiju moguće su temeljem:

1. indeksacije vezane uz promjenu tečaja kune i eura u odnosu na fluktuaciju tečaja

2. indeksa potrošačkih cijena, odnosno

3. izmjena posebnog propisa u dijelu kojim se uređuje visina i način plaćanja naknade za koncesiju.

4. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju utvrđuje se ugovorom o koncesiji, a vrši se ovisno o nastanku okolnosti i/ili periodično u za to određenim vremenskim razdobljima ovisno u uvjetima fluktuacije tečaja ili promjena potrošačkih cijena.

Članak 16.

Naknada za koncesiju uplaćuje se u korist proračuna Grada Novske.

IV. NAČIN I UVJETI ZA OBAVLJANJE KOMUNALNIH DJELATNOSTI NA TEMELJU PISANOG UGOVORA O OBAVLJANJU KOMUNALNIH DJELATNOSTI

Članak 17.

Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu obavljati na području Grada Novske slijedeće komunalne djelatnosti:

1. dezinfekcija, dezinsekcija i deratizacija

2. veterinarsko-higijeničarski poslovi

Ugovor o povjeravanju obavljanja komunalnih djelatnosti iz stavka 1. može se zaključiti najduže na vrijeme od 4 (četiri) godine.

Opseg obavljanja poslova određene komunalne djelatnosti određuje se na temelju Programa održavanja komunalne infrastrukture Grada Novske.

Članak 18.

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 17. ove Odluke, te sklapanje, provedba i izmjene tog ugovora provode se prema propisima o javnoj nabavi.

Članak 19.

Ugovor o povjeravanju obavljanja komunalne djelatnosti u ime Grada Novske sklapa gradonačelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor

2. vrijeme na koje se sklapa ugovor

3. vrstu i opseg komunalnih usluga

4. način određivanja cijene komunalnih usluga te način i rok plaćanja izvršenih usluga

5. jamstvo izvršitelja o ispunjenju ugovora.

Članak 20.

Sastavni dio ugovora o povjeravanju obavljanja komunalne djelatnosti je Program održavanja objekata i uređaja komunalne infrastrukture te njegove izmjene i dopune za cijelo vrijeme trajanja ugovornog odnosa.

U slučaju povećanja ili smanjena opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora kojeg odobrava Gradonačelnik Grada Novske.

V. PRIJELAZNE I ZAVRŠNE ODREDBE

Članak 21.

Ugovori o obavljanju komunalnih djelatnosti ili pojedinih komunalnih poslova ostaju na snazi do isteka roka na koji su zaključeni.

Članak 22.

Obavljanje pojedinih komunalnih djelatnosti koje su povjerene trgovačkom društvu iz članka 6. stavka 1. ove Odluke a koje se financiraju isključivo iz Proračuna, mogu se povjeriti drugim fizičkim ili pravnim osobama na temelju članka 17. ove Odluke, u slučaju da ih trgovačko društvo nije u mogućnosti obaviti.

Članak 23.

Danom stupanja na snagu ove Odluke prestaje važiti Odluka o komunalnim djelatnostima („Službeni vjesnik“ Grada Novske broj 9/12 i 20/16).

Članak 24.

Ova Odluka stupa na snagu osmog dana od dana objave u ''Službenom vjesniku'' Grada Novske.

**REPUBLIKA HRVATSKA**

**SISAČKO – MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

**KLASA: 363-02/18-01/**

**URBROJ: 2176/04-01-18-1**

**Novska, 20. kolovoza 2018.**

**Predsjednik**

**Ivica Vulić**

OBRAZLOŽENJE

Odluke o komunalnim djelatnostima na području Grada Novske

1. PRAVNI TEMELJ

Zakonom o komunalnom gospodarstvu („Narodne novine“ broj 68/18) koji je stupio na snagu 4.8.2018. godine (u daljnjem tekstu: Zakon) određuju se načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

Predstavničko tijelo jedinice lokalne samouprave ovlašteno je donijeti odluku kojom se utvrđuju komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Grada Novske, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Grada Novske.

1. OBRAZLOŽENJE

U tijeku predlaganja nove Odluke o komunalnim djelatnostima stupio je na snagu Zakon o komunalnom gospodarstvu, te je predložena Odluka usklađena s novim Zakonom.

Komunalne djelatnosti obavljaju se kao javna služba, a usluge koje se pružaju u obavljanju tih djelatnosti od općeg su interesa (načelo javne službe).

Odredbom članka 21. Zakona propisano je da su komunalne djelatnosti, djelatnosti kojima se osigurava građenje i/ili održavanje komunalne infrastrukture u stanju funkcionalne ispravnosti (u daljnjem tekstu: komunalne djelatnosti kojima se osigurava održavanje komunalne infrastrukture) i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (u daljnjem tekstu: uslužne komunalne djelatnosti).

Osim navedenih djelatnosti, predstavničko tijelo jedinice lokalne samouprave može odlukom odrediti i drugu djelatnost koje se smatraju komunalnom djelatnostima:

1. ako se takvom djelatnošću kontinuirano zadovoljavaju potrebe od životnog značenja za stanovništvo na području jedinice lokalne samouprave

2. ako po svom sadržaju i značenju djelatnost predstavlja nezamjenjiv uvjet života i rada u naselju

3. ako je pretežno uslužnog karaktera i

4. ako se obavlja prema načelima komunalnog gospodarstva.

Komunalne djelatnosti može obavljati:

1. trgovačko društvo koje osniva jedinica lokalne samouprave ili više jedinica lokalne samouprave zajedno (u daljnjem tekstu: trgovačko društvo)

2. javna ustanova koju osniva jedinica lokalne samouprave

3. služba – vlastiti pogon koju osniva jedinica lokalne samouprave (u daljnjem tekstu: vlastiti pogon)

4. pravna i fizička osoba na temelju ugovora o koncesiji

5. pravna i fizička osoba na temelju ugovora o obavljanju komunalne djelatnosti.

Gradsko vijeće Grada Novske ovlašteno je donijeti odluku o povjeravanju obavljanja komunalnih djelatnosti trgovačkom društvu u su/vlasništvu Grada Novske, te odrediti komunalne djelatnosti koje će se obavljati na temelju koncesije i na temelju ugovora.

Obavljanje komunalnih djelatnosti na području Grada Novske do sada je najvećim dijelom vršila gradska komunalna tvrtka „Novokom“ d.o.o., osim komunalne djelatnosti održavanja javne rasvjete koja se obavljala temeljem ugovora o povjeravanju komunalnih poslova te poslova prijevoza putnika u javnom prometu za koju je propisano da se obavlja putem dodijeljene koncesije.

Predloženom Odlukom trgovačkom društvu „Novokom“ d.o.o. povjerava se obavljanje sljedećih komunalnih djelatnosti:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete

9. usluge javnih tržnica na malo

10. usluge ukopa pokojnika

11. obavljanje dimnjačarskih poslova

12. prigodno ukrašavanje naselja

13. sanacija divljih odlagališta

14. održavanje odlagališta građevinskog otpada

15. održavanje društvenih domova i prostorija mjesnih odbora

Predloženom Odlukom propisuje se da se komunalni linijski prijevoza putnika u javnom prometu i nadalje može obavljati putem koncesije.

Predloženom Odlukom propisuje se da se komunalne djelatnosti dezinfekcije, dezinsekcije i deratizacije i veterinarsko-higijeničarski poslovi povjeravaju pravnim ili fizičkim osobama registriranim za obavljanje navedenih djelatnosti, na temelju pisanog ugovora o povjeravanju obavljanja komunalnih djelatnosti.

Na temelju predložene Odluke trgovačkom društvu Novokom d.o.o. iz Novske povjerava se obavljanje svih dosadašnjih komunalnih djelatnosti uz nadopunu održavanja javne rasvjete. Zbog navedenog, tvrtka Novokom d.o.o. izvršila je dopunu registracije svojih djelatnosti kod nadležnog Trgovačkog suda te je sada ovlaštena obavljati i poslove održavanja javne rasvjete.

Upravni odjel za gospodarstvo, poljoprivredu, komunalni sustav i prostorno uređenje

**Pročelnik**

**Mišo Tušek, dipl.ing.geod.**